b'\n_START_ARTICLE_\nKon Tikis\n_START_PARAGRAPH_\nKon Tikis \xe2\x80\x93 plaustas, kuriuo norveg\xc5\xb3 archeologas ir ra\xc5\xa1ytojas Turas Hejerdalas su draugais 1947 metais perplauk\xc4\x97 dal\xc4\xaf (apie pus\xc4\x99) Ramiojo vandenyno i\xc5\xa1 Peru \xc4\xaf Tait\xc4\xaf. Taip jis siek\xc4\x97 patvirtinti legendas, kad rapaniujiai yra kil\xc4\x99 i\xc5\xa1 ankstyv\xc5\xb3j\xc5\xb3 Piet\xc5\xb3 Amerikos kult\xc5\xabr\xc5\xb3, kurios pasiek\xc4\x97 Velyk\xc5\xb3 sal\xc4\x85, o gr\xc4\xaf\xc5\xbeti nesugeb\xc4\x97jo. Plaustas pavadintas ink\xc5\xb3 saul\xc4\x97s dievo Virako\xc4\x8dos vardu (Kon Tiki Virako\xc4\x8da).\n_START_SECTION_\nPlausto konstrukcija\n_START_PARAGRAPH_\nPlausto konstrukcija kopijavo ink\xc5\xb3 plaustus. Devyni 10-13,7 m ilgio ir 60 cm storio balzos r\xc4\x85stai (vidurinis ilgiausias) buvo suri\xc5\xa1ti ma\xc5\xbedaug trij\xc5\xb3 centimetr\xc5\xb3 storio kanapi\xc5\xb3 pluo\xc5\xa1to virv\xc4\x97mis ir lianomis. Skersiniai 5,5 m ilgio ir 30 cm storio r\xc4\x85stai, priri\xc5\xa1ti kas 1 metr\xc4\x85, padidino konstrukcijos stangrum\xc4\x85. 8,8 m auk\xc5\xa1\xc4\x8dio stiebas buvo padarytas i\xc5\xa1 mangrov\xc5\xb3 medienos._NEWLINE_Plaust\xc4\x85 ne\xc5\xa1\xc4\x97 vandenyno srov\xc4\x97 ir v\xc4\x97jas (\xe2\x80\x9eKon Tikis\xe2\x80\x9c tur\xc4\x97jo keturkamp\xc4\x99 4,6x5,5 m bur\xc4\x99). Valdymui buvo naudojamas galinis ~5,8 m ilgio irklas su egline mente ir dviem eil\xc4\x97m i\xc5\xa1d\xc4\x97styti \xc5\xa1vertai (lentos, \xc4\xafspraustos tarp r\xc4\x85st\xc5\xb3, atliekan\xc4\x8dios kilio funkcij\xc4\x85). Keliautojai patys gerokai abejojo d\xc4\x97l savo plausto galimybi\xc5\xb3, ta\xc4\x8diau, laimei, atsisak\xc4\x97 patarim\xc5\xb3 vietoje lian\xc5\xb3 naudoti lynus ir grandines, kurios, kaip parod\xc4\x97 kelion\xc4\x97s patirtis, b\xc5\xabt\xc5\xb3 tiesiog supjaus\xc4\x8diusios mink\xc5\xa1t\xc4\x85 balzos medien\xc4\x85._NEWLINE_Keliautojai miegojo ant plausto pastatytoje ma\xc5\xbedaug 4 m ilgio, 2,5 m plo\xc4\x8dio ir 1,5 m auk\xc5\xa1\xc4\x8dio bambukin\xc4\x97je trobel\xc4\x97je, dengtoje banan\xc5\xb3 lapais. Dalis plausto pavir\xc5\xa1iaus patogumo d\xc4\x97lei buvo u\xc5\xbedengta bambukiniais dembliais; jie atliko ir apsaugin\xc4\x99 funkcij\xc4\x85, ypa\xc4\x8d kelion\xc4\x97s pabaigoje, kai plausto r\xc4\x85stai gerokai atsipalaidavo, ir kildavo pavojus tarp j\xc5\xb3 \xc4\xafki\xc5\xa1ti koj\xc4\x85._NEWLINE_Plausto statyboje nebuvo naudota jokio metalo. Vienintelis modernus \xc4\xafrenginys tebuvo radijo aparatas.\n_START_SECTION_\nAtsargos\n_START_PARAGRAPH_\nG\xc4\x97rimo atsargos buvo gabenamos bambuko vamzd\xc5\xbeiuose (250 litr\xc5\xb3). Taip pat buvo ve\xc5\xbeamasi 200 kokoso rie\xc5\xa1ut\xc5\xb3, ta\xc4\x8diau dal\xc4\xaf j\xc5\xb3, pritvirtint\xc5\xb3 po plaustu, sugadino s\xc5\xabrus vanduo._NEWLINE_Pagrindiniai maisto produktai buvo kelion\xc4\x97n pasiimtos sald\xc5\xbeiosios bulv\xc4\x97s, kitos dar\xc5\xbeov\xc4\x97s bei vaisiai ir j\xc5\xabros gyv\xc5\xabnai \xe2\x80\x93 tunai, dorados, rykliai, skraidan\xc4\x8dios \xc5\xbeuvys (kurios atsitrenkdavo \xc4\xaf bur\xc4\x99 ir nukrisdavo ant denio), kalmarai. Keliautojai m\xc4\x97gino ragauti ir stambaus planktono, bet \xc5\xa1is maistas j\xc5\xb3 anaiptol nesu\xc5\xbeav\xc4\x97jo. Svarbi\xc4\x85 raciono dal\xc4\xaf sudar\xc4\x97 konservai, kuriuos nor\xc4\x97jo i\xc5\xa1m\xc4\x97ginti JAV karinis j\xc5\xabr\xc5\xb3 laivynas.\n_START_SECTION_\nEkspedicijos eiga\n_START_PARAGRAPH_\nEkspedicija startavo Kaljao uoste Peru 1947 m. baland\xc5\xbeio 28 d. Laivyno vilkikas nutemp\xc4\x97 \xe2\x80\x9eKon Tik\xc4\xaf\xe2\x80\x9c keliasde\xc5\xa1imt kilometr\xc5\xb3, kol plaust\xc4\x85 pagavo vakar\xc5\xb3 kryptimi tekanti Humbolto srov\xc4\x97._NEWLINE_Plaukimas truko 101 dien\xc4\x85, i\xc5\xa1 viso buvo \xc4\xafveiktas apie 7000 km atstumas (vidutinis plaukimo greitis 1,5 mazgo)._NEWLINE_Keliautojai steb\xc4\x97jo ret\xc5\xb3 vandenyno gyv\xc5\xabn\xc5\xb3 \xe2\x80\x93 banginin\xc4\xaf rykl\xc4\xaf, gyvatskumbres (Turo Hejerdalo teigimu, jie buv\xc4\x99 pirmieji \xc5\xbemon\xc4\x97s, su\xc4\x8diup\xc4\x99 gyv\xc4\x85 gyvatskumbr\xc4\x99)._NEWLINE_Pirmuosius \xc5\xbemones keliautojai sutiko rugpj\xc5\xab\xc4\x8dio 4 d. prie Angatau salos, kai juos valtimis aplank\xc4\x97 vietiniai gyventojai. Ta\xc4\x8diau \xc5\xa1ioje vietoje i\xc5\xa1silaipinti nepavyko, ir \xe2\x80\x9eKon Tikis\xe2\x80\x9c nuplauk\xc4\x97 toliau._NEWLINE_1947 m. rugpj\xc5\xab\xc4\x8dio 7 d. plaustas atsitrenk\xc4\x97 \xc4\xaf Rarojos rif\xc4\x85 Tuamotu salyn\xc4\x85 ir suiro. Visi keliautojai laimingai i\xc5\xa1lipo \xc4\xaf negyvenam\xc4\x85 salel\xc4\x99. Bangos permet\xc4\x97 \xe2\x80\x9eKon Tikio\xe2\x80\x9c liekanas per rif\xc4\x85 \xc4\xaf lag\xc5\xabn\xc4\x85, kur jos buvo surinktos ir nugabentos \xc4\xaf Europ\xc4\x85._NEWLINE_\xc5\xa0iuo metu plaustas saugomas \xe2\x80\x9eKon Tikio\xe2\x80\x9c muziejuje Osle.\n_START_SECTION_\nEkspedicijos rezultatai\n_START_PARAGRAPH_\n\xc5\xa0i s\xc4\x97kminga kelion\xc4\x97 pademonstravo, kad i\xc5\xa1 balzos pagamintas plaustas gali atlaikyti kelion\xc4\x99 nuo Piet\xc5\xb3 Amerikos iki Polinezijos. I\xc5\xa1 prad\xc5\xbei\xc5\xb3 ji suteik\xc4\x97 paspirties ir Turo Hejerdalo teorijai, kad Ramiojo vandenyno salas apgyvendino migracija i\xc5\xa1 ryt\xc5\xb3. Ta\xc4\x8diau v\xc4\x97lesni tyrimai (lingvistin\xc4\x97 analiz\xc4\x97 ir DNR tyrimai) \xc4\xafrod\xc4\x97, kad migracija vyko i\xc5\xa1 vakar\xc5\xb3 \xc4\xaf rytus, t. y. Polinezij\xc4\x85 apgyvendino i\xc5\xa1eiviai i\xc5\xa1 Azijos. Tikslumo vardan reik\xc4\x97t\xc5\xb3 pasteb\xc4\x97ti, kad T. Hejerdalas man\xc4\x97, jog hipotetiniai i\xc5\xa1eiviai i\xc5\xa1 Piet\xc5\xb3 Amerikos buvo baltosios ras\xc4\x97s atstovai, minimi ind\xc4\x97n\xc5\xb3 legendose, taigi ne dabartini\xc5\xb3 polinezie\xc4\x8di\xc5\xb3 prot\xc4\x97viai. Legendinius i\xc5\xa1eivius i\xc5\xa1 Piet\xc5\xb3 Amerikos Hejerdalas siejo su Velyk\xc5\xb3 salos ilgaausiais, kuriuos i\xc5\xa1naikino trumpaausiai. Bet kitose Polinezijos vietose liudijim\xc5\xb3 apie ilgaausi\xc5\xb3 kult\xc5\xabr\xc4\x85 neaptikta.\n_START_SECTION_\n"Tangaroa" ekspedicija\n_START_PARAGRAPH_\n2006 m. \xc5\xa1e\xc5\xa1i\xc5\xb3 norveg\xc5\xb3 grup\xc4\x97, vadovaujama Torgeir Higraff, 16 m ilgio ir 8 m plo\xc4\x8dio \xe2\x80\x9eTangaroa\xe2\x80\x9c plaustu pakartojo \xe2\x80\x9eKon Tikio\xe2\x80\x9c \xc5\xbeyg\xc4\xaf (dalyvavo ir T. Hejerdalo an\xc5\xabkas Olavas Hejerdalas (Olav Heyerdahl). \xc5\xa0\xc4\xaf syk\xc4\xaf keliautojai buvo apsir\xc5\xabpin\xc4\x99 modernia \xc4\xafranga (ry\xc5\xa1io priemon\xc4\x97s, saul\xc4\x97s baterijos, ne\xc5\xa1iojami kompiuteriai, vandens g\xc4\x97lintuvai).\n_START_SECTION_\nLiterat\xc5\xabra\n_START_PARAGRAPH_\nTuras Hejerdalas. Kon Tikiu per vandenyn\xc4\x85. Vilnius, 1956. (Vert\xc4\x97 Stasys Sabonis)'